ตราสารหนี้ไร้ทิศทางตปท.เข้า-คนไทยออก
ตราสารหนี้ไทย นักลงทุนต่างชาติเข้าซื้อส่วนนักลงทุนไทยทยอยเผ่น
9 ธ.ค. 2554

ตราสารหนี้ไทย นักลงทุนต่างชาติเข้าซื้อส่วนนักลงทุนไทยทยอยเผ่น 
น.ส.จารุลักษณ์ เรืองสุวรรณ ผู้อำนวยการอาวุโสฝ่ายการขายและการตลาด บริษัท หลักทรัพย์จัดการกองทุน (บลจ.) แอสเซท พลัส กล่าวว่า นักลงทุนต่างชาติกลับเข้ามาลงทุนในพันธบัตรหลังจากธนาคารแห่งประเทศไทย (ธปท.) ลดดอกเบี้ยลง 0.25% เหลือ 3.25% ในเดือน พ.ย.ที่ผ่านมา แต่นักลงทุนในประเทศกลับทยอยขายพันธบัตร เพราะคาดว่ารัฐบาลจะออกพันธบัตรเพิ่มขึ้น เพื่อฟื้นฟูเศรษฐกิจหลังน้ำท่วม และ ธปท.มีแนวโน้มลดดอกเบี้ยอีก 0.25% ในการประชุมครั้งต่อไป 
บลจ.แอสเซท พลัส ยังคงแนะนำให้ลงทุนในตราสารหนี้ระยะเวลาสั้นๆ โดยในวันที่ 14 ธ.ค. จะเปิดขายกองทุนเปิดแอสเซทพลัสแอ็กทีฟตราสารหนี้ 1 อายุ 3 เดือน คาดผลตอบแทนสุทธิ 3% ต่อปี
บลจ.ธนชาต ขายกองทุนธนชาตพันธบัตรรัฐคุ้มครองเงินต้น 3 อายุ 6 เดือน ผลตอบแทน 2.8% ต่อปี และกองทุนธนชาต Fixed Income 3 อายุ 6 เดือน ผลตอบแทน 3.3%